**מילים  לשבת**

**שער הנגב- ערב שבת, י"ט בכסלו תשע"א, 26 בנובמבר 2010**

**שלום לחברות ולחברים,**

**אוצר המדינה**

ראשי המועצות האזוריות התכנסו השבוע לאסיפה השנתית במשאבי שדה שב"רמת הנגב". שר הביטחון, שר החקלאות ויו"ר קק"ל לא אכזבו והצהירו אמונים למרחב הכפרי. אין לי מילת ביקורת על כך, נהפוך הוא, כל רוח גבית חיונית כשמדובר בימים של מאבק על קיום האגודות השיתופיות, מושבים וקבוצים; אלא שמדובר במובן מאליו. מי שהפתיע אותנו היה שר האוצר, שדיבר בערגה על ימי ילדותו בכפר ועל הצורך לאפשר למועצות האזוריות לחזק את ההתיישבות הקהילתית הכפרית. (השר היה נחרץ גם במאבק שהוא מנהל על הגדלה משמעותית של הכנסות המדינה ממצבורי הגז הימי. שאפו.)

ראש צוות הבחינה של תמ"א 35, תוכנית המתאר הארצית, הפליא בשבחיו למועצות האזוריות על תרומתן העצומה לשמירת השטחים הפתוחים. גם זהו חידוש מבורך לעומת מאבקנו בתוכנית המקורית, שאיימה על קיום עשרות ישובים חקלאיים.

**מצחצחים חרבות**

פקידי מינהל מקרקעי ישראל והיועץ המשפטי לממשלה החליטו לכסח לקבוצים את הצורה ולמנוע את התרי הבנייה בשטח המחנה הוותיק אם לא יעיפו את הסטודנטים והמשפחות שחיות עימנו. לחילופין, הם מציעים לקבוצים הצעה שקל מאד לסרב לה – לשלם, רטרו אקטיבית, סכום בלתי קביל. ועדת החינוך של הכנסת מתקוממת ומעוררת תקווה שבית המחוקקים יהווה לנו משענת יעילה.

גופי הכפר הישראלי מתארגנים, גויס תקציב מתאים; אני משמש כנציג המועצות האזוריות במאבק על הבית, על הזכות להתפתח דמוגרפית וכלכלית בפריפריה ובקווי העימות.

**ועדת קליטה**

השבוע ארחנו במכללה ובמועצה את פרופ' אילן קנאפ, יליד ישראל, חובש כיפה, שמזה 50 שנה חי באוסטריה. הוא היה מ"נערי קרייסקי", השתלב באקדמיה ובפוליטיקה המקומית בעיקר בתחום העבודה וההכשרה המקצועית. מזה 12 שנה, הוא מנהל בהתנדבות בית ספר מקצועי ליהודים, עיקרם מהגרים ממדינות ברה"מ לשעבר. לאחרונה הוא התבקש על ידי הממשלה האוסטרית לסייע בנושא השתלבות המהגרים במדינה.

העקרונות שהוא מונה כתנאי להשתלבות המהגרים, מוסלמים בעיקר, יכולים לשמש לנו זווית הסתכלות מעניינת על נושא מיון המועמדים להתיישבות אצלנו...אני לא צוחק: שליטה בשפת המקום, חינוך והשכלה ברמה סבירה, יכולת להשתלב בשוק העבודה, יכולת לשילוב חברתית (בכדי למנוע היווצרות גטו של מהגרים), מסוגלות כלל המשפחה להתמודד עם משבר ההגירה לחברה החדשה, היכולת להשתלב פוליטית ולתרום למדינה הקולטת.

לתפיסתו, מהגר (נקלט?) שלא יעמוד במדדים אלו, לא יוכל להישאר.

**חשק לנשק במשק**

במסגרת "השקט היחסי", אנחנו – חיילים ואזרחים - עסוקים בשיפור הכוננות. ביום שני האחרון, האוגדה תרגלה את החטיבה הצפונית, שפיקדה על גדוד צנחנים וכוחות התערבות של גבעתי באירוע חדירה מורכב בקבוץ מפלסים. על מרכבת התרגיל הצה"לי, שילבנו את תרגול תושבי הישוב. יוסי וגנר, ראש צוות החירום בנחל עוז, שעבר לפני זמן קצר חוויה דומה, חנך את צוות החירום של מפלסים; קצין ההגנה המרחבי של האוגדה ליווה את הרבש"צ המקומי ואת פעולת כיתת הכוננות היישובית.

כך, בממדים קטנים יותר, נמשיך בשמירת הכשירות גם בישובים נוספים.

זו הזדמנות נאה לקרוא לכם, הנועזים ובעלי תחושת האחריות: הצטרפו לצוותי הכוננות היישוביים; המשפחה והשכנים המבוגרים יזדקקו, בעת חירום, ליכולת ולאכפתיות שלכם.

**הכי קרבי**

תלמה, מחנכת בשכבת ח', הציעה להורים ללוות ביקור כיתתי בשדרות לפגישה עם אוכלוסיות מיוחדות. כך יצא, שאתמול, בין שתי ישיבות שעסקו בבניית בית הספר התיכון החדש, תוך כדי ההתלבטויות הנוקבות שמזמן לנו הפער המתמיד בין מקורות לשימושים, הצטרפתי לבני ולחבריו, בחוויה אנושית ייחודית, שזימן להם בית החינוך שער הנגב.

במרכז לבעלי צרכים מיוחדים פגשנו עשרות עובדים שמוצאים פרנסה מכובדת בעבודה יצרנית ובסביבה מפרגנת וצבעונית. בקבוץ העירוני "מגוון" שוחחנו עם אוכלוסיה מיוחדת מאד, זו שמקיימת אורח חיים שיתופי ברחוב שדרותי יפהפה ומובילה את עמותת "גוונים", שמוציאה שם טוב לאחריות החברתית במאה ה 21.

שם הכרנו את לירון, בן 20, יליד אופקים, חניך במכינת "כנפיים", שגר בכפר הסטודנטים "איילים", ביכיני. הוא נפגע בלידתו ממחסור חמצן ומתקשה מאד בדיבור.

כאן ממש, חי איתנו גיבור; ילד פלא שבחצי חיוך ממיס את הלב ובחשיפה נוקבת של המאבק העיקש שלו לקבלה בחברה, בתביעה האסרטיבית שלו ליחס הוגן, בסיפור חיים שמחכה לסופר או לתסריטאי רגיש, הוא מעניק לכולנו, תלמידי כיתה ח' של תלמה ולהוריהם, את הזכות להאמין שחלום אשר אנחנו מוכנים להיאבק עליו, יתגשם.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)